Lesufi se kop geëis oor tender-uitlatingPanyaza Lesufi. (Foto: Verskaf) Die Gautengse LUR vir onderwys, Panyaza Lesufi, se kop word geëis nadat die Sondagkoerant City Press ’n opname bekom het waarin Lesufi onder meer sê dat dit sy verantwoordelikheid as LUR is om te verseker dat tenders “sy mense” tevrede stel. Daar kan ook in dié opname gehoor word hoe die LUR tydens ’n vergadering aan sy span sê dat amptenare daarvan seker moet maak dat hulle betyds hoor wanneer beheerliggame tenders adverteer. Solidariteit het Sondag geëis dat die LUR met onmiddellike effek geskors word. “Duisende Solidariteit-lede gee hulle bes om kinders uitnemend, in uiters moeilike omstandighede, te onderrig. Terwyl hulle skool gee, help die LUR van onderwys om hulle hulpbronne te plunder. Dis ŉ misdaad teen onderwysers, kinders en ouers,” sê dr. Dirk Hermann, bestuurshoof van Solidariteit. Solidariteit versoek nou dat Lesufi nié net geskors moet word nie, maar dat hy ook aangekla en uit sy amp ontslaan word. Solidariteit meen Lesufi en sy kaders het “plunderaars onder die dekmantel van ŉ regering geword”. “Die Grondwet skryf ŉ effektiewe staatsdiens voor en nie effektiewe kaderbemagtiging nie. Indien Lesufi nie geskors word nie, word kaderbemagtiging gekondoneer. Ramaphosa en die ANC kan nie sekeres vra om opsy te staan en ander plunder rustig voort nie,” sê Hermann.